PIIBEL ARMSAKS
Head vaatajad, jõulude ajal arvasin,
et sari "Piibel armsaks" on jõudnud lõpuni,
aga siis sain ootamatult finantseeringu veel üheks hooajaks.
Olen otsustanud teile rääkida Piiblist ja kümnest käsust.
Kuna teema on tõsine, siis palun abi Kõigeväeliselt,
enne kui alustan seda sarja.
Isa, pühitse meid tões! Sinu Sõna on tõde. Aamen.
Miks peaks jutlustama Seadusest?
Miks peaks rääkima inimestele asjadest, milles nad on eksinud?
Miks peaks neile tekitama asjatut pahameelt?
Miks on Piiblis nii palju seadusi, käske, keelde ja ähvardusi?
See tuleneb sellest, et Jumal on ühtaegu armastav kui ka püha Jumal.
Ta vihkab pattu ja teab, et patt teeb palju paha meie eludes
ja seetõttu Ta tahab hoiatada meid valesti käitumise eest.
Jumal pole hea vanahärra pilve peal, kes ei taha teha halba kärbselegi.
Kuulake, mida Ta enesest ilmutab ühenduses käskudega.
See on Piiblis 2. Moosese 20. ptk.
"Mina, Issand, sinu Jumal, olen püha vihaga Jumal,
kes vanemate süü nuhtleb laste kätte
kolmanda ja neljanda põlveni neile, kes mind vihkavad,
aga kes heldust osutab tuhandeile neile,
kes mind armastavad ja mu käske peavad!"
See, kuidas me elame, mõjutab ka meie laste ja lastelaste
ja nende laste elusid. Nii tõsisest asjast käib siin jutt.
Kristlik kirik on kogu aeg võidelnud
neid ümbritseva maailma moraalsete tõekspidamiste vastu
ja nii on see ka praegu.
Teine võimalus on see, et kirik lõpetab kirikuks olemise.
Nimelt ei saa moraal põhineda ainult arukusel.
Kellegi meelest on aumõrv mõistlik tegu. Teise meelest on see kohutav.
Me vajame Jumala Sõna, mis õpetab, mis on õige ja mis on vale.
Olen kirjutanud kümnest käsust raamatu,
mille nimi on "Inimeste kasutusjuhend".
Nii mitmedki on imestanud, et miks selline pealkiri?
Olen seda põhjendanud ütlusega, et kui insenerid lõid arvuti,
siis anti kaasa ka kasutusjuhend.
Kes ei hooli kasutusjuhendist, selle arvuti jookseb kinni.
Samamoodi, kui Jumal lõi inimese,
siis Ta andis kasutusjuhendi kümne käsu näol.
Kui me neid ei järgi, siis inimese elu ja ihu jooksevad ummikusse.
Seaduse juurde kuulub ka karistus. Elu hävitus ja põrgu.
Ja seda peavad meie jutlustajad julgema välja öelda.
Kõik ei lähe Taevasse. Kes ei hooli kümnest käsust, see läheb hukatusse.
Nüüd jõuame esimese käsu juurde. Kes või mis on sinu Jumal?
Esimene käsk kõlab nii:
"Mina olen Issand, sinu Jumal,...
Sul ei tohi olla muid jumalaid minu palge kõrval!" (2. Ms 20:2)
Meie ajal öeldakse: "Hellita ennast, sul on selleks ja tolleks õigus",
aga Jumal ütleb, et Tema tahab olla meie Jumal -
kõige tähtsam meie eludes.
Mõtle, sõber, halvimale asjale, mida sulle on tehtud.
Asjale, mida sul on nii raske andeks anda.
Mõtle nüüd, kui Jumal oleks selline, kes patsutab pahategijale õlale
ja ütleks: "Pole häda miskit, tere tulemast Taevasse!"
Sa ei saaks armastada sellist Jumalat, vaid sa vihkaksid Teda.
See kehtib kõikide käskude kohta, eriti esimese käsu kohta.
Inimesele on hea armastada Jumalat üle kõige,
kuna Jumal on parim, mis siin maailmas olemas on.
Nüüd, sõber, mõtle sellele, mis või kes on sinu Jumal?
Abiks on küsimused: "Millele kulub kõige rohkem minu aega?"
"Millele ma mõtlen kõige rohkem?"
"Kuhu ma pöördun, kui olen hädas?"
Just see asi ongi sinu Jumal.
Sel moel võid teada saada, kas Piibel on sinu Elav Jumal
või teenid sa mõnda ebajumalat?
Meie aja tavalisemad ebajumalad on raha, naudingud, viin, seks jms.
Need saavad nii tähtsaks,
et võtavad enese peale kogu inimese aja ja tähelepanu.
Jeesust pandi proovile just esimese käsu suhtes.
Mäletate lugu, kui Jeesus oli alustamas avalikku teenistust,
ja saatan kiusas Teda kõrbes 40 päeva?
Matteuse evangeeliumi 4. peatükis öeldakse, et:
"Siis viis Vaim Jeesuse kõrbesse kuradi kiusata."
Esimene asi, millega Jeesust kiusati, oli:
"Kas sinu vajadused on sulle tähtsamad kui Jumala tahe?"
Kas see pole ka meie eludes täiesti tavaline proovilepanek?
Jeesus polnud saanud süüa 40 päeva ja saatan ütleb Talle,
et muutku Ta kivid leibadeks.
Kui Jeesus oleks seda teinud, siis keda Ta oleks kahjustanud?
Üldtuntud moraal on, et see, mis ei kahjusta kedagi, on õige.
Jeesus oleks kahjustanud austust Isa vastu.
Ta oleks rahuldanud oma vajadust viisil, mida Jumal polnud Talle lubanud.
Sõber, kui palju kordi oled sina nii käitunud?
Jeesus vastab saatanale: "Inimene ei ela üksnes leivast,
vaid igast sõnast, mis lähtub Jumala suust."
Me õpime Jumala Sõna väärtust just neis olukordades,
kus meie vajadused on rahuldamata. Siis õpime seda,
et Jumala Sõnast sõltuvalt ma jaksan elada ühest päevast teise.
Teine asi, millega Jeesust kiusati "Kes on Sinu Jumal?" teemal,
oli see, et saatan viis Ta pühakoja harjale
ja hakkas Talle Piiblit ette lugema, öeldes nii:
"Kui sa oled Jumala Poeg, siis kukuta ennast alla, sest kirjutatud on:
Sinu pärast käsib ta oma ingleid ja nemad kannavad sind kätel,
et sa oma jalga vastu kivi ei tõukaks."
Küsime nüüd, kas Jeesus uskus Jumala armastusse?
Kas Ta uskus, et Ta on Jumala Poeg, isegi kui Ta ei kogenud midagi?
Või vajas Ta kogemust?
Inglid kannavad Teda kätel enne, kui Ta hakkab uskuma?
Sõber, kas ka sind on niiviisi proovile pandud?
Usud sa Jumala abisse ja armastusse ainult Jumala Sõna põhjal?
Või ootad sa esmalt imet?
Jeesus vastab saatanale:
"Sina ei tohi kiusata Issandat, oma Jumalat."
Jumala kiusamine on see,
kui me ei usu Temasse enne, kui oleme kogenud Tema abi.
Seejärel tuleb kolmas kiusatus: edu jumalana.
Saatan viis Jeesuse kõrgele mäele ja näitas talle kõiki maailma kuningriike
ja nende hiilgust ja lubas kõik need Jeesusele,
kui Jeesus vaid kordki kummardab tema ees.
Sõber, on väga tähtis, kelle ees me kummardume; kelle laulu me laulame.
Öeldakse: "Kelle leiba sa sööd, selle laulu sa laulad."
Kui tihti me inimestena teeme lehmakauplemist,
püüdes ronida üles karjääriredelil? Kas kummardume vales suunas?
Läheme kompromissile oma südametunnistuse -ja Jumala Sõnaga?
Vaid selleks, et saada edu ja raha.
Jeesus ei langenud lõksu. Ta näitas, et Jumal on Tema Jumal
ja et Ta võtab Jumala käest vastu ka ristitee, mitte edu saatanalt.
See on üpris tavaline kiusatus töökohtades ja ka kirikutes.
Mõtlen enda luterlikku kirikut.
Seal ei saa enam kuulda südametunnistuse häält teatud asjades.
Jeesus vastab saatanale taas Piibli sõnadega:
"Siis ütles Jeesus talle: "Mine minema, saatan, sest kirjutatud on:
Kummarda Issandat, oma Jumalat ja teeni ainult teda!"
Me täidame esimest käsku, kui me kummardame vaid Issandat,
kuulame ainult Tema Sõna, mitte kellegi teise.
Jeesus võitis kõik need kiusatused.
Miks siis Teda karistati nagu oleks Ta langenud?
Kas sina, sõber, oled võitnud need kolm kiusatust?
Kas annad järele oma vajadustele või Jumala Sõnale?
Kas tahad kogemust või usud lihtsalt Jumala Sõna?
Ja kolmas kiusatus - see edu kiusatus. Kas jätad elu edukuse Issanda kätte
või teed kompromisse ja lehmakauplemist?
Jeesus võitis kiusatused. Ta võitis need nii kõrbes kui ka Ketsemani aias
ja siiski koheldi Teda nagu oleks Ta kaotanud. Miks nii?
See juhtus seepärast, et Ta vahetas kohad sinu -ja minuga.
Loen esimese käsu kohta ühe lõigu raamatust "Inimese kasutusjuhend".
"Miks pidi Jeesusega nii minema?
Miks karistati Teda nagu oleks Ta kaotanud kõik need kolm kiusatust?
Seepärast, et Ta vahetas sinu -ja minuga ristil kohad.
Jeesuse surm oli tegelikult meie surm.
See oli ebauskliku ja ebajumalateenija surm.
Sellise inimese surm, kes on teinud vajadustest jumala,
müünud maha oma tõekspidamised ja nõustunud kompromisside valega.
Sama püha Jumal, kes vanemate süü nuhtleb laste kätte,
asub nüüd ristil oma nuhtluse ja karistuse pärast.
Just seepärast paistab ristilt selgeimast selgemini Jumala pühadus.
Nii palju vihkas Ta sinu patte,
mida sa olid teinud esimest käsku rikkudes.
Nii karmi karistuse olid sa välja teeninud, aga kui sa vaatad ristile,
siis näed, kui palju vihkas Jumal seda valet,
mida sina oled teinud ja mida sulle on tehtud.
Kõik see halb on saanud ristil õiglase karistuse."
Esimene käsk näitab sulle ja mulle, et oleme seda rikkunud.
Aga Jeesuse elu ja surm näitavad, et on olemas pattude andeksandmine,
ka neile inimestele, kes on teinud seda pattu.
Lisainfo: www.ilosanomapiiri.fi
Tõlge: Merle Sibola